Document ID: 32007R1305

UREDBA KOMISIJE (ES) št. 1305/2007
z dne 7. novembra 2007
o spremembi Uredbe (ES) št. 883/2006 o podrobnih pravilih za uporabo Uredbe Sveta (ES) št. 1290/2005 v zvezi z vodenjem računovodskih evidenc plačilnih agencij, izjavami o izdatkih in prejemkih ter pogojih za povračila izdatkov v okviru EKJS in EKSRP
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (1) in zlasti člena 42(7) Uredbe,
ob upoštevanju naslednjega:
(1)
Tretji pododstavek člena 16(2) Uredbe Komisije (ES) št. 883/2006 (2) določa, da je treba vnaprej izvršena plačila držav članic pod njihovo odgovornostjo v obdobju pred sprejetjem programov razvoja podeželja za obdobje 2007-2013 skupno prijaviti v prvi izjavi o izdatkih po sprejetju teh programov. To pravilo je bilo določeno za programe, ki niso bili odobreni do 31. marca 2007.
(2)
Odobritev pomembnega števila programov pa se lahko izvede šele po 16. oktobru 2007. Zato za leto 2007, prvo leto programskega obdobja, ne bo mogoče, da bi se večji del vnaprej izvršenih plačil držav članic upošteval v izjavi o izdatkih za leto 2007.
(3)
Za lažje finančno upravljanje programov razvoja podeželja je treba zato določiti nov rok, da bodo lahko države članice, z odstopanjem od prvega odstavka člena 16(2) Uredbe (ES) št. 883/2006, določile posebno dopolnilno izjavo o izdatkih za vnaprejšnja plačila, ki bodo izvršena v okviru programov, odobrenih od Komisije med 15. oktobrom in 12. decembrom 2007.
(4)
Uredbo (ES) št. 883/2006 je zato treba ustrezno spremeniti.
(5)
Ukrepi, predvideni s to uredbo, so v skladu z mnenjem Odbora za kmetijske sklade -
SPREJELA NASLEDNJO UREDBO:
Člen 1
V tretji pododstavek člena 16(2) Uredbe (ES) št. 883/2006 se doda naslednje besedilo:
„Poleg tega se z odstopanjem od prvega pododstavka tega odstavka za programe za razvoj podeželja, ki jih je Komisija odobrila med 15. oktobrom in 12. decembrom 2007, vnaprej plačani izdatki plačilnih agencij do vključno 15. oktobra 2007 prijavijo v posebni izjavi o izdatkih najpozneje 12. decembra 2007.“
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. novembra 2007

Labels: 4
15
19